-భారత ఆర్థిక మూలాలు బలంగా ఉన్నాయి
- అందోళన పడాల్సిన పరిణామాలేవీ లేవు
- అంతర్జాతీయ ప్రతికూల ప్రభావాలు అంతంతే
- దైర్యంగా ముందుకు సాగుదాం : జైట్లీ
న్యూఢిల్లీ: స్టాక్‌ మార్కెట్లు వరుసగా కుప్ప కూలుతుడడంతో మదుపరులు భయభ్రాంతికి గురవుతున్న వేళ ప్రభుత్వం నష్ట నివారణ చర్యలను ప్రారంభించింది. దీనికి ఆర్థిక మంత్రి అరుణ్‌ జైట్లీ చొరవ తీసుకున్నారు. ప్రపంచ మార్కెట్లు కుప్పకూలుతుండడం పట్ల అనవసర భయం అవసరం లేదంటూ భరోసా ఇచ్చారు. భారత ఆర్థిక వ్యవస్థ మూలాలు బలంగా ఉన్నాయని దీనిని మదుపరులు ప్రధానంగా దృష్టిలో ఉంచుకోవాలని అన్నారు. ఆర్థిక మందగమనం నేపథ్యంలో భారత ఆర్థిక వ్యవస్థ వృద్ధికి ఊతం ఇచ్చేలా ప్రభుత్వం తమ విధానాలను ముందుకు సాగిస్తుందని అన్నారు. దేశీయంగా ఆందోళన చెందాల్సినంత పరిస్థితులు ఏమీ లేవని అన్న జైట్లీ ఇటీవలి మార్కెట్‌ పతనాన్ని అంతర్జాతీయ ప్రతికూల అంశాల మూలంగా ఏర్పడిన నష్టమని అన్నారు. వాస్తవానికి పెద్దగా భయపడిపోవాల్సిన పరిస్థితులేమీ లేవని ఆయన చెప్పారు. భారత ఆర్థిక వ్యవస్థ మూలాలు చాలా బలంగా ఉన్నాయన్న విషయాన్ని గుర్తుంచుకొని పెట్టుబడులు పెట్టాలని ఆయన తెలిపారు. అంతర్జాతీయ పరిణామాల నేపథ్యంలో పశ్చిమ దేశాలు, ఆసియా మార్కెట్లు పతన బాటలో నడుస్తున్నాయనీ భారత మార్కెట్లు కూడా ఇందుకు భిన్నమేమీ కాదని అన్నారు.
ఈ గొలుసుకట్టు పరిణామాలకు భయపడాల్సిన అవసరం లేదని భరోసా నింపారు. దేశం అవతల మార్కెట్లు కుంగేందుకు అనేక కారణాలు ఉన్నాయన్న జైట్లీ.. ఫెడ్‌ రేట్లలో అనిశ్చితి, ఐరోపా మార్కెట్లలో ఆందోళన చైనాలో మందగమనపు విషయాలను ప్రధానంగా ప్రస్తావించారు. వీటిని ఆయా ఆర్థిక వ్యవస్థలే సమర్థంగా ఎదుర్కొని ఒక పరిష్కారం దిశగా చర్యలు చేపట్టాలని అన్నారు. ప్రపంచ వ్యాప్తంగా మందగమన పరిస్థితులు నెలకొన్న నేపథ్యంలో కూడా భారత్‌ 7.5 శాతం వృద్ధిని కాపాడుకొంటూ ముందుకు సాగుతున్న విషయాన్ని ఆయన ఈ సందర్భంగా ప్రస్తావించారు. ఆర్థిక వ్యవస్థలో ఎక్కడ వెనకడుగు వేస్తున్నామో తెలుసుకొని ఆయా రంగాలలో ముందుకు సాగేలా ప్రణాళికలను రూపొందించుకొని విధానాలను అమలు చేస్తున్నట్లుగా తెలిపారు. సేవా, తయారీ రంగాలు కొలుకుంటున్నాయని తెలిపిన జైట్లీ ఇవి మెరగైన వాతావరణ పరిస్థితలు, డిమాండ్‌ పెరగడం తదితర అనుకూలతల నడుమ మరింతగా వృద్ధి పథంలో సాగు అవకాశం ఉన్నట్లు ఆయన తెలిపారు. అంతర్జాతీయ పరిణామాల భయాల్లో కొట్టుకొనిపోయి మార్కెట్లలో అమ్మకాలకు దిగొద్దని ఆయన మదుపరులకు సూచించారు.
బ్యాంకులను కాపాడుకుంటాం
ప్రభుత్వ రంగ బ్యాంకులు (పీఎస్‌బీ) మూడో త్రైమాసికాతానికి పేలవమైన ఆర్థిక ఫలితాలను ప్రకటిస్తున్న నేపథ్యంలో అంతకంతకు పెరుగుతున్న అనుమానాలకు ఆర్థిక మంత్రి అరుణ్‌ జైట్లీ తెరదించారు. నిరర్థక ఆస్తుల (ఎన్‌పీఏ) అంశాన్ని సమర్థంగా తట్టుకొనేందుకు పీఎస్‌బీలు సకల అస్త్రశస్త్రాలతో సన్నద్ధమై ఉన్నాయని ఆయన అన్నారు. కష్టాల్లో ఉన్న పీఎస్‌బీలకు అసరమైన అదనపు మూలధనాన్ని సమకూర్చి తగు విధంగా ఆదుకునేందుకు ప్రభుత్వం కట్టుబడి ఉందని అన్నారు. బ్యాంకుల ఆర్థిక పరిస్థితి అస్సలు బాగులేదంటూ పత్రికల్లో వస్తున్న కథనాలు పూర్తిగా వాస్తవం కాదని అన్నారు.
బ్యాంకులకు మొండి బాకీలు కొంత గుదిబండలా మారినప్పటికీ వాటిని తట్టుకొనే స్థితిలో పీఎస్‌బీలు ఉన్నాయని ఆయన తెలిపారు. యూట్యూబ్‌లో వెలువరించిన విడియో సందేశంలో ఆయన మాట్లాడుతూ భారత ఆర్థిక వ్యవస్థ, బ్యాంకింగ్‌ రంగ పనితీరుపై భరోసా కల్పించే ప్రయత్నం చేశారు. బ్యాంకుల మూలధన అవసరాలను సమకూర్చి వాటిని కాపాడుకొనేందుకు ప్రభుత్వం కట్టుబడి ఉందని అన్నారు. ఇందుకు సంబంధించి భారతీయ రిజర్వు బ్యాంక్‌ ఎప్పటికప్పుడు సూచనలు చేస్తోందని అన్నారు.
మీ స్నేహితులకు రికమెండ్ చెయ్యండి